Boererate.com: Penis skoonmaak
"My dogter het 'n week gelede mamma geword van 'n baba seuntjie. Ek het twee dogters groot gemaak en is dus heeltemal onkundig en wil graag raad vra oor hoe sy geslagsdeeltjie skoongemaak behoort te word? Wat is die moets en moenies? Is dit sommer ouvrou stories dat die velletjie kan vasgroei en moet mens daar peuter? Jou raad sal waardeer word."
Moet glad nie daar peuter indien dit lyk asof die velletjie vassit nie! Dit is normaal vir die velletjie om vir nog lank daar vas te sit. Daardie velletjie moet nooit teruggeforseer word nie, dit sal vanself los raak soos hy ouer word! Meeste seuntjies s'n is los op twee jaar, maar dit kan ook eers op 5 jaar gebeur. Moet julle nie daaroor bekommer nie.
Was die baba maar soos normaalweg. Gedurende die eerste jaar het sy penis geen spesiale aandag nodig nie. Soos sy voorvel begin losser raak na 12 maande plus kan jy versigtig aan die binnekant daarvan met bietjie water skoonmaak, maar onthou asseblief dat die voorvel nooit verder teruggetrek moet word as wat dit kan gaan nie.
Indien die voorvel bietjie kan terugtrek wanneer hy ouer is en jy daar skoonmaak moet jy asseblief ook onthou om dit weer terug te rol tot in die oorspronklike posisie om enige moontlike komplikasies te voorkom.
Die belangrikste van die seuntjie se voorvel is om hom reeds van kleins af te leer om sy penis en onder sy voorvel skoon te hou.